劉伯誠見惠僕所作中山雜詠石刻
作者：宋祁
朝代：宋

paragraphs: 衣冠昔奔波，晉社亦中徙。
水府擁宮闕，六姓傳劍璽。
名卿入理窟，黔首多兵死。
真人剗墉障，六合如平砥。
三山屹不化，城郭無形似。
冥冥桑麻村，殘鋒出耘耔。
前朝絕遺老，故事稽野史。
我頃爲中山，蠲租案田水。
刳木枕波濤，礲刀伐荆杞。
叢祠及荒壠，幽處無不履。
車停客登席，酒盡詩在紙。
游深造遐邃，語苦出奇詭。
投囊凡幾時，蓬塵失料理。
劉侯見之笑，謂此那可毀。
濡毫請揮灑，買石親鎸紀。
嗟予政理疏，無德行嵔壘。
編民願尸祝，有愧庚桑子。
惟茲楚客謠，可以傳下里。
何時見椎擊，斷仆清江尾。